**ՀԻՄՆԱՎՈՐՈՒՄ**

**«Կրթության մասին»** **օրենքում լրացումներ և փոփոխություններ կատարելու մասին** **Հայաստանի Հանրապետության օրենքի նախագծի ընդունման վերաբերյալ**

1. **Իրավական** **ակտի** **անհրաժեշտությունը (նպատակը).**

Նախագծի մշակման նպատակն է օրենքով կարգավորել և սահմանել նախադպրոցական, հանրակրթական, արտադպրոցական ոլորտի գործունեության իրավական, կազմակերպական, ինչպես նաև արտադպրոցական կրթության ֆինանսական հիմքերը։

1. **Ընթացիկ իրավիճակը և խնդիրները.**

Երեխաների կրթության և դաստիարակության գործընթացում խիստ մտահոգիչ է արտադպրոցական կրթության ոլորտում ներկայում առկա ոչ միասնական մոտեցումների կիրառումը։

Հայաստանի Հանրապետությունում արտադպրոցական ուսումնական հաստատությունների ցանցը ձևավորվել է դեռևս խորհրդային իշխանության տարիներին, սակայն առ այսօր որևէ իրավական ակտով սահմանված չէ արտադպրոցական ուսումնական հաստատության մանկավարժական և վարչատնտեսական աշխատողների անվանացանկն ու դրանց նկարագիրը, **իսկ մանկավարժների և վարչատնտեսական աշխատողների ոչ միայն  մասնագիտական պատրաստվածությամբ, այլև գործառույթների հստակ սահմանմամբ է պայմանավորված, թե ինչպիսի կարողունակություններով պետք է օժտված լինի անձը:**

***Արտադպրոցական ուսումնական հաստատությունների ֆինասավորումը.***

Հայաստանի Հանրապետության կառավարության 2002 թվականի դեկտեմբերի 13-ի թիվ 2145-Ն որոշմամբ ընդունվեց «Հայաստանի Հանրապետության պետական արտադպրոցական կրթադաստիարակչական ուսումնական հաստատություն» պետական ոչ առևտրային կազմակերպության օրինակելի կանոնադրությունը:

Արտադպրոցական ոլորտը ֆինանսավորելու նպատակով՝ որպես հաշվարկային միավոր, ընդունվեց տարեկան լրակազմի միջին չափանիշը՝ մեկ երեխա, հնարավորություն ընձեռվեց ունենալ արտաբյուջետային հաշիվներ:

1996 թվականին Հայաստանի Հանրապետությունում ձևավորվեց վարչատարածքային կառավարման նոր համակարգ, և «Տեղական ինքնակառավարման մասին» Հայաստանի Հանրապետության օրենքի համաձայն՝ արտադպրոցական ուսումնական հաստատությունների **մոտ 80%-ը հանձնվեցին համայքներին**:

Արտադպրոցական ուսումնական հաստատությունների ֆինանսական միջոցները գոյանում են Հայաստանի Հանրապետության պետական և համայնքային (ըստ ենթակայության) բյուջեով նախատեսված միջոցների հաշվին, Հայաստանի Հանրապետության օրենսդրությամբ չարգելված այլ լրացուցիչ աղբյուրներից:

**Ներկայում գործող ֆինանսավորման բանաձևը հնարավորություն չի տալիս գործընթացն իրականացնել միանման սկզբունքով, և այս ոլորտում չի ապահովում տեղական, մարզային, պետական մարմինների ինչպես նաև միջգերատեսչական պատշաճ համագործակցությունը, պետական բյուջեից ֆինանսավորվող ծրագրերի թափանցիկության ապահովումը։**

**Արտադպրոցական ուսումնական հաստատությունների ֆինանսավորման համար անհրաժեշտ է կիրառել միասնական մոտեցում՝ հնարավորինս ստույգ հաշվարկել ֆինանսավորումը յուրաքանչյուր անհատական դեպքի համար:**

Կրթության մասին օրենքի (այսուհետ Օրենք) 37-րդ հոդվածի 3.3-րդ կետով սահմանված է, որ կրթության պետական կառավարման լիազորված մարմնի հրամանով է հաստատվում արտադպրոցական կազմակերպությունների, կենտրոնների` ՀՀ պետական բյուջեի միջոցներից ֆինանսավորման կարգը, այնինչ 2024 թվականի ՀՀ ֆինանսների նախարարության կողմից շրջանառվել և Ազգային Ժողովի կողմից ընդունվել է Հանրակրթության մասին օրենքի փոփոխությունն այն մասով, որ ՀՀ պետական բյուջեից ֆինանսավորվող միջոցառումների ընթացակարգը սահմանող ՀՀ կրթության, գիտության, մշակույթի և սպորտի նախարարի հրամանները պետք է հաստատվեն ՀՀ կառավարության որոշմամբ։

Այդ տրամաբանությամբ անհրաժեշտություն է առաջացել սույն օրենքում վերանայել նաև արտադպրոցական ուսումնական հաստատությունների ֆինանսավորման կարգի լիազորող նորմը՝ ՀՀ կրթության, գիտության, մշակույթի և սպորտի նախարարի լիազորություններից տեղափոխելով ՀՀ կառավարության լիազորություններ։

Անհրաժեշտություն է առաջացել նաև ուժը կորցրած ճանաչել Օրենքի 37-րդ հոդվածի 15-րդ կետը, որը Հանրակրթության մասին օրենքի 2022 թվականի փետրվարի 9-ի փոփոխության տրանաբանությանը հակասում է։ Մասնավորապես, Հանրակրթության մասին օրենքում և ՀՀ կառավարության 2002 թվականի հուլիսի 25-ի N 1392-Ն որոշմամբ և ՀՀ կառավարության 2023 թվականի փետրվարի 9-ի N 181-Ն որոշմամբ սահմանվել է մասնագիտական հանձնաժողովի կողմից իրականացվող հարցազրույցի արդյունքում տնօրենի նշանակման սկզբունքը։

ՀՀ կրթության, գիտության, մշակույթի և սպորտի նախարարություն (այսուհետ՝ Նախարարություն) ստացվում են առաջարկներ ուսումնական հաստատություններում դպրոցահասակ երեխաների շրջանում տարվող աշխատաքներում տարաբնույթ ծրագրերի ներդրման մասին, որին ի պատասխան առաջարկվում է որպես պարտադիր պայման Նախարարություն երաշխավորման ուղարկել ծրագրերի բովանդակությունը։

Վերոգրյալով պայմանավորված` անհրաժեշտություն է առաջացել նկարագրվածի համար կարգավորում սահմանել, որը հիմք կհանդիսանա Նախարարություն դիմած կառույցներին և կազմակերպություններին հղում կատարելու համար։

Ներկայումս որևէ նորմատիվ իրավական ակտով կարգավորված չէ նաև երաժշտական, արվեստի, գեղարվեստի և պարարվեստի դպրոցների ընդունելության, ինչպես նաև ավարտական քննությունների անցկացման մեխանիզմները:

Սույնով պայմանավորված առաջարկվում է իրավական ակտով կարգավորել նաև հիշատակված հաստատությունների ընդունելության և ավարտական քննությունների անցկացման հետ կապված գործընթացները:

1. **Առկա** **խնդիրների** **առաջարկվող** **լուծումները.**

**Նախագծով առաջարկվող փոփոխություններով հնարավոր կլինի՝**

1. սահմանել այն հիմնական դրույթները, նպատակները, խնդիրներն ու զարգացման ուղիները, որոնք համընդհանուր են արտադպրոցական կրթության ոլորտում նոր որակական նախադրյալներ ստեղծելու հիմքում.
2. նպաստել մատուցվող ծառայությունների որակի բարելավմանը.
3. ֆինանսական միասնական մոտեցում՝ նոր մեխանիզմների ներդրմամբ.
4. գեղարվեստական կրթություն իրականացնող ուսումնական հաստատությունների՝ ուսումնական գործընթացի կազմակերպում, բովանդակային մասի ապահովման կանոնակարգում,
5. կրթության ոլորտում իրականացնել մեկ միասնական փաստաթղթից բխող քաղաքականություն:
6. **Կարգավորման առարկան.**

Նախագծով կարգավորվում են նախադպրոցական, հանրակրթական և արտադպրոցական կրթության կազմակերպման և իրականացման հետ կապված հարաբերությունները, մանկավարժական և վարչատնտեսական կազմին ներկայացվող պահանջների, պետական ֆինանսավորման և վերահսկողության հետ կապված հարաբերությունները։

1. **Իրավական ակտի կիրառման դեպքում ակնկալվող արդյունքը.**

Նշված ուղղություններով առաջարկվող լրացումները թույլ կտան մեծացնելու համակարգի գործառնության արդյունավետությունը, խրախուսելու համակարգի զարգացման հնարավորությունները, ապահովելու և զարգացնելու կազմակերպական աշխատանքներն ու կատարելագործելու ուսումնական հաստատությունների կառավարման մեխնիզմները։

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Սույն կարգով սահմանված գործընթացի իրականացումը բխում է Հայաստանի Հանրապետության կառավարության 2021 օգոստոսի 18-ի թիվ 1363-Ա որոշմամբ հաստատված Հայաստանի Հանրապետության կառավարության  ծրագրի «4.3 ԿՐԹՈՒԹՅՈՒՆ» բաժնի  1-ին և 2-րդ պարբերություններից՝ «Կառավարության համար գերակա խնդիր է կրթության և գիտության զարգացումը, ինչի շնորհիվ է միայն հնարավոր հասնել կայուն ու ներառական զարգացման ու համընդհանուր բարեկեցության: Մարդկանց գիտելիքների և հմտությունների ուղղությամբ ներդրումները երկրի զարգացման գրավականն են: Կրթության ոլորտում նախատեսվող աշխատանքները միտված են լինելու քաղաքակիրթ, ստեղծագործ, նախաձեռնող, կարողունակ, մրցունակ և ապագան իր սեփական երկրում պատկերացնող քաղաքացու ձևավորմանը: Ոլորտի զարգացումը սերտորեն կապակցվելու է պետության զարգացման ռազմավարությանը և գերակայություններին: Կրթության բոլոր մակարդակների համար առանցքային են լինելու ներառական կրթական միջավայրի ստեղծումը, կրթության բովանդակության և կրթական ծրագրերի արդիականացումը: Հանրակրթության ոլորտի առկա խնդիրների լուծման համար անհրաժեշտ է հանրակրթության ամբողջական և շեշտակի փոփոխություն, որի հիմնաքարը մինչև 2026 թվականը հանրակրթության նոր չափորոշիչների ամբողջական ներդնումն է հանրապետության բոլոր դպրոցների բոլոր դասարաններում՝ ապահովելով դպրոցական արդիական ու հագեցված ենթակառուցվածքի, ներառական ու զարգացնող միջավայրի, կրթական որակյալ բովանդակության, բարձրորակ ուսուցչական համակազմի և դպրոցների թափանցիկ ու արդյունավետ կառավարման ամբողջություն։»

Նույն որոշման 3-րդ պարբերությունից՝ Հանրակրթության ոլորտի առկա խնդիրների լուծման համար անհրաժեշտ է հանրակրթության ամբողջական և շեշտակի փոփոխություն, որի հիմնաքարը ..... դպրոցների թափանցիկ ու արդյունավետ կառավարման ամբողջության ապահովումն է։ Այս նպատակի իրագործման հիմնական թիրախներից է՝

          ստեղծել արդյունավետ, բաց, կատարողականի և վերջնարդյունքների վրա հիմնված կառավարման և ֆինանսավորման համակարգեր՝ թվայնացնելով գործընթացները, կրճատելով վարչարարությունն ու կոռուպցիոն ռիսկերը, զարգացնելով հաստատությունների կառավարման կարողությունները…:

Անհրաժեշտությունը բխում է նաև «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1. ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջներից, այն է՝ «Գիտելիքի, մշակույթի, գիտակցության, հմտությունների համատարած, ներառական, նորարարական և հանրամատչելի զարգացման և յուրացման միջոցով ունենանք քաղաքակիրթ, ստեղծագործ, նախաձեռնող, կարողունակ ու մրցունակ քաղաքացի, ում համար իրավունքների իրացումը նույնքան կարևոր է, որքան պարտականությունների ու պարտավորությունների կատարումը, ով առաջին հերթին իրեն է համարում սեփական բարեկեցության և առողջության պատասխանատուն»:

1. **Իրավական ակտի մշակման գործընթացում ներգրավված ինստիտուտները, անձինք.**

Հայաստանի Հանրապետության կրթության, գիտության, մշակույթի և սպորտի նախարարություն:

1. Առաջարկվող կարգավորումների արդյունքում Հայաստանի Հանրապետության պետական բյուջեի միջոցներից լրացուցիչ ծախսերի անհրաժեշտություն չի առաջանա։